Μητροπολίτης Αδριανουπόλεως Δαμασκηνός

Το άρθρο αφορά Μητροπολίτη του Οικουμενικού Πατριαρχείου. Για άλλα πρόσωπα με το ίδιο όνομα δείτε: Δαμασκηνός Παπανδρέου

Ο Μητροπολίτης Δαμασκηνός (κατά κόσμον Βασίλειος Παπανδρέου, Κάτω Χρυσοβίτσα Αιτωλοακαρνανίας, 23 Φεβρουαρίου 1936 - Γενεύη, 5 Νοεμβρίου 2011) ήταν Έλληνας θεολόγος, πανεπιστημιακός, συγγραφέας και ιεράρχης του Οικουμενικού Πατριαρχείου.

Ως στέλεχος του Οικουμενικού Πατριαρχείου στην Ελβετία, υπηρέτησε ως διευθυντής του Ορθοδόξου Κέντρου του από το 1969 έως το 2003, ενώ παράλληλα διετέλεσε και πρώτος Μητροπολίτης Ελβετίας από το 1982 έως το 2003.

Βιογραφικά στοιχεία
Ο κατά κόσμον Βασίλειος Παπανδρέου γεννήθηκε στην Κάτω Χρυσοβίτσα Αιτωλοακαρνανίας στις 23 Φεβρουαρίου 1936 και περάτωσε τις εγκύκλιες σπουδές του στο Θέρμο. 

Σπούδασε θεολογία στη Θεολογική Σχολή της Χάλκης, από την οποία αποφοίτησε το 1959, και χειροτονήθηκε διάκονος την ίδια χρονιά. Συνέχισε για μεταπτυχιακές σπουδές στις Θεολογικές και Φιλοσοφικές Σχολές των Πανεπιστημίων Βόννης και Μάρμπουργκ (1959-1965), με αντικείμενο την Γενική Εκκλησιαστική Ιστορία και την Φιλοσοφία της Θρησκείας. Το 1961 χειροτονήθηκε πρεσβύτερος και το 1966 αναδείχθηκε διδάκτορας της Θεολογικής Σχολής του Πανεπιστημίου Αθηνών, με την εκπόνηση της διατριβής του με τίτλο « Ίδρυσις και οργάνωσις της Αρμενικής Εκκλησίας μέχρι της Δ’ Οικουμενικής Συνόδου».

Το 1965 ο Οικουμενικός Πατριάρχης Αθηναγόρας τον όρισε ηγούμενο του νεοσυστάτου ορθοδόξου μοναστικού κέντρου στο Taizé της Γαλλίας. Το 1969 διορίστηκε προϊστάμενος του Ορθοδόξου Κέντρου του Οικουμενικού Πατριαρχείου στο Σαμπεζύ της Γενεύης, αναλαμβάνοντας και την γραμματεία της προετοιμασίας της Μεγάλης Συνόδου της Ορθοδόξου Εκκλησίας. 

Στις 6 Δεκεμβρίου 1970 χειροτονήθηκε τιτουλάριος Μητροπολίτης Τρανουπόλεως, ενώ προήχθη σε εν ενεργεία μητροπολίτη με τον ίδιο τίτλο στις 9 Σεπτεμβρίου 1975. Από το ίδιο έτος ήταν καθηγητής της ρωμαιοκαθολικής Θεολογικής Σχολής της Λουκέρνης και μέλος της Διεθνούς Ακαδημίας Θρησκευτικών Επιστημών.

Στις 2 Οκτωβρίου 1982 εξελέγη πρώτος μητροπολίτης της νεοσύστατης Ιεράς Μητροπόλεως Ελβετίας. Εκπροσώπησε το Οικουμενικό Πατριαρχείο σε αποστολές του και πλείστα συνέδρια.

Διετέλεσε ιδρυτής και κοσμήτορας του Μεταπτυχιακού Ινστιτούτου Ορθοδόξου Θεολογίας στο Ορθόδοξο Κέντρο του Οικουμενικού Πατριαρχείου, συμπρόεδρος των Μικτών Επιτροπών Θεολογικού Διαλόγου της Ορθοδόξου Εκκλησίας με την Παλαιοκαθολική Εκκλησία και με τις Αρχαίες Ανατολικές Εκκλησίες, πρόεδρος, από χριστιανικής πλευράς, των διμερών Ακαδημαϊκών Συναντήσεων με τον Ιουδαϊσμό (από το 1977) και το Ισλάμ (από το 1986) και αντεπιστέλλον μέλος της Ακαδημίας Αθηνών από το 1991. Κατά την περίοδο 1986-1992 διετέλεσε πρόεδρος της Διάσκεψης Ευρωπαϊκών Εκκλησιών.

Τιμήθηκε με τον τίτλο του επίτιμου διδάκτορα από τις Ορθόδοξες Θεολογικές Σχολές του Βουκουρεστίου (1981), του Βελιγραδίου (1982), του ΑΠΘ (1985), του Πρέσοβ (1987), του ΕΚΠΑ (1990) της Μόσχας (1992) και από τα Πανεπιστήμια Βόννης (1986), Βέρνης (1987), Ποντιφικού Μανίλας (1988), Μινσκ και Ιωαννίνων (1998 αμφότερα) Γενεύης, Αγίου Κλήμεντος Σόφιας και «Αλέξανδρος Ιω. Κούζα» του Ιασίου (1999).

Στις 20 Ιανουαρίου 2003 αποσύρθηκε για λόγους υγείας και εξελέγη Μητροπολίτης Αδριανουπόλεως. Πέθανε από εγκεφαλικό επεισόδιο τη νύχτα της 5ης Νοεμβρίου 2011 στη Γενεύη, όπου και ενταφιάστηκε.

Παραπομπές

Πηγές
 Δαμασκηνός Παπανδρέου (Μητροπολίτης Ελβετίας), Εκδόσεις Καστανιώτη

Κατηγορία:Μητροπολίτες Ελβετίας
Κατηγορία:Μητροπολίτες Αδριανουπόλεως
Κατηγορία:Αντεπιστέλλοντα μέλη της Ακαδημίας Αθηνών
Κατηγορία:Απόφοιτοι της Ιεράς Θεολογικής Σχολής της Χάλκης